CELEX: 32021D0867
Language: bg
Date: 2021-05-28 00:00:00
Title: Решение за изпълнение (EC) 2021/867 на Комисията от 28 май 2021 година относно хармонизираните стандарти за детски играчки, изготвени в подкрепа на Директива 2009/48/ЕО на Европейския парламент и на Съвета

31.5.2021   
               
               
                  BG
               
               
                  Официален вестник на Европейския съюз
               
               
                  L 190/96
               
            
         РЕШЕНИЕ ЗА ИЗПЪЛНЕНИЕ (EC) 2021/867 НА КОМИСИЯТА
         от 28 май 2021 година
         относно хармонизираните стандарти за детски играчки, изготвени в подкрепа на Директива 2009/48/ЕО на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 10, параграф 6 от него,
         като има предвид, че:
         
                     (1)
                  
                  
                     В съответствие с член 13 от Директива 2009/48/ЕО на Европейския парламент и на Съвета (2) се счита, че детските играчки, които съответстват на хармонизираните стандарти или на части от тях, чиито данни са били публикувани в Официален вестник на Европейския съюз, съответстват на изискванията, обхванати от тези стандарти или части от тях, които са предвидени в член 10 от Директива 2009/48/ЕО и в приложение II към същата директива.
                  
               
                     (2)
                  
                  
                     В част III от приложение II към Директива 2009/48/ЕО се определят специфични изисквания с цел да се гарантира, че не съществуват рискове от неблагоприятно въздействие върху човешкото здраве, дължащо се на експозиция на химични вещества или смеси, от които са съставени детските играчки или които детските играчки съдържат. В част IV от приложение II към Директива 2009/48/ЕО се определят и специфични изисквания с цел да се гарантира високо ниво на безопасност на детските играчки във връзка с опасността от поражение от електрически ток.
                  
               
                     (3)
                  
                  
                     С писмо M/445 (3) от 9 юли 2009 г. Комисията отправи искане до Европейския комитет по стандартизация (CEN) и Европейския комитет за стандартизация в електротехниката (CENELEC) за изготвяне на нови хармонизирани стандарти и за преразглеждане на съществуващи хармонизирани стандарти в подкрепа на Директива 2009/48/ЕО.
                  
               
                     (4)
                  
                  
                     Въз основа на искане M/445 от 9 юли 2009 г. CEN преразгледа хармонизирания стандарт EN 71-7:2014+A2:2018 „Безопасност на играчки. Част 7: Бои за рисуване с пръсти. Изисквания и методи за изпитване“, чиито данни бяха публикувани с Решение за изпълнение (ЕС) 2019/1728 на Комисията (4). Това доведе до приемането на хармонизирания стандарт EN 71-7:2014+A3:2020.
                  
               
                     (5)
                  
                  
                     Хармонизираният стандарт EN 71-7:2014+A3:2020 включва актуализирано позоваване на приложимото законодателство на Съюза по отношение на употребата на редица оцветители, изброени в таблици А.1 и А.2 от приложение А към същия стандарт, като са взети предвид най-новите спецификации и критерии за чистота, определени в Регламент (ЕС) № 231/2012 на Комисията (5). В списъка на консервантите, разрешени за употреба в бои за рисуване с пръсти, поместен в таблица Б.1 от приложение Б към хармонизирания стандарт EN 71-7:2014+A3:2020, максимално допустимата концентрация на климбазол е намалена на 0,2 % в съответствие с най-новите научни препоръки, включени в допълнението към становището на Научния комитет по безопасност на потребителите (6).
                  
               
                     (6)
                  
                  
                     Въз основа на искане M/445 от 9 юли 2009 г. CEN преразгледа хармонизирания стандарт EN 71-12:2013 „Безопасност на играчки. Част 12: N-нитрозамини и N-нитрозируеми вещества“, чиито данни бяха публикувани с Решение за изпълнение (ЕС) 2019/1728 на Комисията. Това доведе до приемането на хармонизирания стандарт EN 71-12:2016.
                  
               
                     (7)
                  
                  
                     Хармонизираният стандарт EN 71-12:2016 съдържа подобрени методи за изпитване за наличие на N-нитрозамини и N-нитрозируеми вещества в еластомери, по-специално що се отнася до способността за откриване – дори на ниски нива – на (често канцерогенни) N-нитрозамини, както и по отношение на практическите подробности, свързани с изпитването, което води до по-последователно прилагане на метода за изпитване. Стандартът включва и алтернативни способи за измерване и идентифициране на потенциално съдържащите се в определени играчки N-нитрозамини. Освен това обхватът на стандарта бе разширен по отношение на материалите, които ще се изпитват, и продължителността на етапа на миграция за еластомерите, който е и основната част от съответния метод за изпитване за тези материали за детски играчки.
                  
               
                     (8)
                  
                  
                     Въз основа на искане M/445 от 9 юли 2009 г. CENELEC преразгледа хармонизирания стандарт EN 62115:2005 „Електрически играчки. Безопасност“ и свързаните с него изменения, чиито данни бяха публикувани с Решение за изпълнение (ЕС) 2019/1728. Това доведе до приемането на хармонизирания стандарт EN IEC 62115:2020 и на неговото изменение EN IEC 62115:2020/A11:2020.
                  
               
                     (9)
                  
                  
                     Преразгледаният стандарт EN IEC 62115:2020 и неговото изменение EN IEC 62115:2020/A11:2020 предвиждат добавянето на допълнителни предупреждения, за да се осигури по-добра информация за потребителите във връзка с опасностите, свързани с поглъщането на батерии тип „монета“. С него се актуализират изискванията за достъпност на батериите тип „монета“ и бутонните батерии, за да се гарантира по-високо равнище на защита, и се добавят нови изисквания за детските играчки, свързани с домакински уреди, включително компютри, за да се предпазят потребителите от поражение от електрически ток. С него се изменят и критериите за намалено изпитване, за да се даде възможност за опростяване на изискванията за електрическите играчки с ниски нива на мощност, и се добавят изисквания, свързани с безопасността на светодиодите в детските играчки, с цел да се сведе до минимум рискът от нараняване на очите. С него се добавят нови изисквания с цел предотвратяване на опасностите, свързани с употребата на електрически задвижвани детски играчки за возене с дистанционно управление. С него се уточнява и видът на батериите, които да се използват за изпитване на доставяни без батерии електрически играчки, за да се подобри възпроизводимостта на изпитването поради растящия брой налични видове батерии. С него се предвижда и категоризация на общите условия за изпитванията, за да се гарантира, че условията на изпитване са подходящи за всеки вид детска играчка и нейното електрозахранване.
                  
               
                     (10)
                  
                  
                     Съвместно със CEN Комисията подложи на оценка дали хармонизираният стандарт EN 71-7:2014+A3:2020, изготвен от CEN, е в съответствие с искане M/445 от 9 юли 2009 г. Хармонизираният стандарт EN 71-7:2014+A3:2020 отговаря на изискванията, които има за цел да обхване и които са определени в Директива 2009/48/ЕО. Поради това е целесъобразно данните на този стандарт да се публикуват в Официален вестник на Европейския съюз.
                  
               
                     (11)
                  
                  
                     Хармонизираният стандарт EN 71-7:2014+A3:2020 заменя хармонизирания стандарт EN 71-7:2014+A2:2018. Поради това е необходимо да се заличат данните на този стандарт в Официален вестник на Европейския съюз. За да се даде на производителите на детски играчки достатъчно време, за да приспособят своите продукти към преразгледаните спецификации в хармонизирания стандарт EN 71-7:2014+A3:2020, е необходимо да се отложи заличаването на данните на хармонизирания стандарт EN 71-7:2014+A2:2018.
                  
               
                     (12)
                  
                  
                     Съвместно със CEN Комисията подложи на оценка дали хармонизираният стандарт EN 71-12:2016, изготвен от CEN, е в съответствие с искане M/445 от 9 юли 2009 г. Хармонизираният стандарт EN 71-12:2016 отговаря на изискванията, които има за цел да обхване и които са определени в Директива 2009/48/ЕО. Буква а) от таблица 2 на хармонизирания стандарт EN 71-12:2016 превишава изискванията, определени в част III, точка 8 от приложение II към същата директива, като предвижда гранична стойност за N-нитрозамини от 0,01 mg/kg вместо 0,05 mg/kg и гранична стойност за N-нитрозируеми вещества от 0,1 mg/kg вместо 1 mg/kg. Предвид обстоятелството, че определените в Директива 2009/48/ЕО гранични стойности са граничните стойности, които трябва да бъдат спазвани, е необходимо при публикуването на стандарта EN 71-12:2016 да се добави информационна бележка в това отношение.
                  
               
                     (13)
                  
                  
                     Хармонизираният стандарт EN 71-12:2016 заменя хармонизирания стандарт EN 71-12:2013. Поради това е необходимо да се заличат данните на този стандарт в Официален вестник на Европейския съюз. За да се даде на производителите на детски играчки достатъчно време, за да приспособят своите продукти към преразгледаните спецификации в хармонизирания стандарт EN 71-12:2016, е необходимо да се отложи заличаването на данните на хармонизирания стандарт EN 71-12:2013.
                  
               
                     (14)
                  
                  
                     Съвместно със CENELEC Комисията подложи на оценка дали хармонизираният стандарт EN IEC 62115:2020 и неговото изменение EN IEC 62115:2020/A11:2020, изготвени от CENELEC, са в съответствие с искане M/445 от 9 юли 2009 г. Хармонизираните стандарти EN IEC 62115:2020 и EN IEC 62115:2020/A11:2020 отговарят на изискванията, които имат за цел да обхванат и които са определени в Директива 2009/48/ЕО. Поради това е целесъобразно данните на тези стандарти да се публикуват в Официален вестник на Европейския съюз.
                  
               
                     (15)
                  
                  
                     Хармонизираният стандарт EN IEC 62115:2020 и неговото изменение EN IEC 62115:2020/A11:2020 заменят хармонизирания стандарт EN 62115:2005 и свързаните с него изменения. Поради това е необходимо да се заличат данните на стандарт EN 62115:2005 и свързаните с него изменения в Официален вестник на Европейския съюз. За да се даде на производителите на детски играчки достатъчно време, за да приспособят своите продукти към преразгледаните спецификации в хармонизирания стандарт EN IEC 62115:2020 и в неговото изменение EN IEC 62115:2020/A11:2020, е необходимо да се отложи заличаването на данните на хармонизирания стандарт EN 62115:2005 и на свързаните с него изменения.
                  
               
                     (16)
                  
                  
                     По съображения за яснота, рационалност и опростяване е целесъобразно да се публикува в един-единствен акт пълен списък на данните на хармонизираните стандарти, изготвени в подкрепа на Директива 2009/48/ЕО и отговарящи на изискванията, които имат за цел да обхванат. Данните на хармонизираните стандарти, изготвени в подкрепа на Директива 2009/48/ЕО, понастоящем са публикувани в Решение за изпълнение (ЕС) 2019/1728 на Комисията. Поради това е необходимо Решение (ЕС) 2019/1728 да се замени с ново Решение.
                  
               
                     (17)
                  
                  
                     Съответствието с даден хармонизиран стандарт осигурява презумпция за съответствие със съответните съществени изисквания, залегнали в законодателството на Съюза за хармонизация, от датата на публикуване на данните на този стандарт в Официален вестник на Европейския съюз. Поради това настоящото решение следва да влезе в сила в деня на публикуването му,
                  
               ПРИЕ НАСТОЯЩОТО РЕШЕНИЕ:
         
            Член 1
            Данните на хармонизираните стандарти за детски играчки, изготвени в подкрепа на Директива 2009/48/ЕО, изброени в приложение I към настоящото решение, с настоящото се публикуват в Официален вестник на Европейския съюз.
         
         
            Член 2
            Решение за изпълнение (ЕС) 2019/1728 се отменя.
            Член 1 от Решение за изпълнение (ЕС) 2019/1728 обаче продължава да се прилага по отношение на данните на хармонизираните стандарти за детски играчки, изготвени в подкрепа на Директива 2009/48/ЕО, изброени в приложение II към настоящото решение, до датите, посочени в същото приложение.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 28 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 316, 14.11.2012 г., стр. 12.
         
            (2)  Директива 2009/48/ЕО на Европейския парламент и на Съвета от 18 юни 2009 г. относно безопасността на детските играчки (ОВ L 170, 30.6.2009 г., стр. 1).
         
            (3)  M/445 от 9 юли 2009 г. относно мандат за стандартизация, адресиран до CEN и CENELEC в рамките на Директива 2009/48/ЕО, с която се преразглежда Директива 88/378/ЕИО относно безопасността на детските играчки.
         
            (4)  Решение за изпълнение (ЕС) 2019/1728 на Комисията от 15 октомври 2019 г. относно хармонизираните стандарти за играчките, изготвени в подкрепа на Директива 2009/48/ЕО на Европейския парламент и на Съвета (ОВ L 263, 16.10.2019 г., стр. 32).
         
            (5)  Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).
         
            (6)  The Opinion on Climbazole (P64) [Становище относно климбазол (P64)], реф. SCCS/1506/13.
      
      
         
            ПРИЛОЖЕНИЕ I
            
                        №
                     
                     
                        Данни на стандарта
                     
                  
                        1.
                     
                     
                        EN 71-1:2014+A1:2018 Безопасност на играчки. Част 1: Механични и физични свойства
                     
                  
                        2.
                     
                     
                        EN 71-2:2011+A1:2014 Безопасност на детски играчки. Част 2: Възпламенимост
                     
                  
                        3.
                     
                     
                        EN 71-3:2019 Безопасност на играчки. Част 3: Миграция на определени елементи
                     
                  
                        4.
                     
                     
                        EN 71-4:2013 Безопасност на играчки. Част 4: Комплекти за химични опити и свързани с тях дейности
                     
                  
                        5.
                     
                     
                        EN 71-5:2015 Безопасност на играчки. Част 5: Химични играчки (комплекти), различни от комплектите за химични опити
                     
                  
                        6.
                     
                     
                        EN 71-7:2014+A3:2020 Безопасност на играчки. Част 7: Бои за рисуване с пръсти. Изисквания и методи за изпитване
                     
                  
                        7.
                     
                     
                        EN 71-8:2018 Безопасност на играчки. Част 8: Играчки за активни игри, използвани в домашни условия
                     
                  
                        8.
                     
                     
                        EN 71-12:2016 Безопасност на играчки. Част 12: N-нитрозамини и N-нитрозируеми вещества
                        Информационна бележка: граничните стойности в буква а) от таблица 2 на клауза 4.2 от стандарт „EN 71-12:2016 Безопасност на играчки. Част 12: N-нитрозамини и N-нитрозируеми вещества“ са по-ниски от граничните стойности, които трябва да се спазват и които са посочени в част III, точка 8 от приложение II към Директива 2009/48/ЕО. По-специално, въпросните стойности са, както следва:
                     
                  
                        Вещество
                     
                     
                        Стандарт EN 71-12:2016
                     
                     
                        Директива 2009/48/ЕО
                     
                  
                        N-нитрозамини
                     
                     
                        0,01 mg/kg
                     
                     
                        0,05 mg/kg
                     
                  
                        N-нитрозируеми вещества
                     
                     
                        0,1 mg/kg
                     
                     
                        1 mg/kg.
                     
                  
                        9.
                     
                     
                        EN 71-13:2014 Безопасност на играчки. Част 13: Настолни игри за развитие на обонянието, козметични комплекти и игри, насочени към вкусовото възприятие
                     
                  
                        10.
                     
                     
                        EN 71-14:2018 Безопасност на играчки. Част 14: Батути за употреба в домашни условия
                     
                  
                        11.
                     
                     
                        EN IEC 62115:2020 Електрически играчки. Безопасност
                        EN IEC 62115:2020/A11:2020
                     
                  
      
      
         
            ПРИЛОЖЕНИЕ II
            
                        №
                     
                     
                        Данни на стандарта
                     
                     
                        Дата на заличаването
                     
                  
                        1.
                     
                     
                        EN 71-7:2014+A2:2018 Безопасност на играчки. Част 7: Бои за рисуване с пръсти. Изисквания и методи за изпитване
                        Забележка: по отношение на позволения консервант климбазол (вписване 22 в таблица B.1 от приложение B към този стандарт) презумпцията за съответствие се прилага до максимално допустима концентрация от 0,2 % (а не 0,5 %). Основанието за това е „ДОПЪЛНЕНИЕ към становището относно климбазол (P64), референтен номер SCCS/1506/13“ на Научния комитет по безопасност на потребителите (НКБП), приета след публикуването на стандарта от CEN.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        28 ноември 2021 г.
                     
                  
                        2.
                     
                     
                        EN 71-12:2013 Безопасност на играчки. Част 12: N-нитрозамини и N-нитрозируеми вещества
                     
                     
                        28 ноември 2021 г.
                     
                  
                        3.
                     
                     
                        EN 62115:2005 Електрически играчки. Безопасност
                        IEC 62115:2003 (Изменен) + A1:2004
                        EN 62115:2005/A11:2012/AC:2013
                        EN 62115:2005/A11:2012
                        EN 62115:2005/A12:2015
                        EN 62115:2005/A2:2011/AC:2011
                        EN 62115:2005/A2:2011
                        IEC 62115:2003/A2:2010 (Изменен)
                     
                     
                        21 февруари 2022 г.